Ukážka z elektronickej knihy

THE LOVE STORIES OF THE BIBLE SPEAK

Copyright © 2023 by Fox News, LLC.

Published by arrangement with Broadside Books, an imprint of HarperCollins Publishers.

All rights reserved.

Translation © Linda Horobová, 2023

Design: Zuzana Ondrovičová

Cover photo © shutterstock/Flaffy

Slovak edition © Vydavateľstvo Motýľ, s. r. o., 2023

www.vydavatelstvomotyl.sk

Print: TBB, a. s., Banská Bystrica, Slovakia

ISBN: 978-80-8164-338-5

Od autorky Shannon Bream vo vydavateľstve Motýľ vyšli:

Ženy v Biblii
16 jedinečných žien a ich odkaz pre súčasnosť

Matky a dcéry v Biblii
Posolstvo viery deviatich biblických rodín

Môj milovaný Sheldon,

zo všetkých príbehov lásky,

ktoré Boh kedy napíše, bude vždy ten náš môj najobľúbenejší.

My milujeme, lebo on nás miloval prvý.

(1Jn 4:19)

ÚVOD

Vždy na svadbách plačem... veľa plačem. Nezáleží na tom, ako dobre poznám nevestu alebo ženícha, som jednoducho ohromená tým veľkým krokom, ktorý sú dvaja ľudia ochotní urobiť vtedy, keď si darujú svoj život a svoje srdce. Spomínam si, ako som sa chvela od vzrušenia, keď som kráčala k oltáru, zamilovaná do Sheldona a nadšená z našich predstáv o spoločnej budúcnosti. Tesne predtým, ako ma môj otec spolu s mojím nevlastným otcom odprevadili k oltáru, sa na mňa otec pozrel a rozplakal sa. Jeho emócie ma trochu zmiatli, pretože ja som v danej chvíli bola celá šťastím bez seba a pripravená rozbehnúť sa k oltáru!

Asi v polovici obradu nám kňaz povedal, aby sme sa so Sheldonom otočili tvárou k našim rodinám a priateľom. To, čo som uvidela, ma celkom šokovalo. Jeho tri sestry doslova vzlykali, až som si na chvíľu pomyslela, či to nie je preto, že nechcú, aby si ma ich brat vzal. Rovnako musia byť zmätené všetky tie úbohé páry, ktoré ma vidia plakať počas ich svadobného obradu.

Všetko je to otázka perspektívy. Každý na svadbe myslí na tú čarovnú ingredienciu, po ktorej naše srdce túži, na lásku. Inšpirovala už mnohé veľkolepé básne, rozsiahle symfónie, okázalé gestá a aj tie najväčšie obety. Nájdeme ju však aj v tých najvšednejších rozhodnutiach, ako keď niekomu necháme posledný kúsok našej narodeninovej torty, alebo mu ošetríme rany, či už fyzické alebo duševné. Každý môže na svadobnom obrade myslieť na iný aspekt lásky. Mladá nevesta, akou som bola aj ja, často srší optimizmom a myšlienkami na romantickú lásku. (Hoci sme si určite prešli niekoľkými prekážkami, kým sme sa v ten deň dostali pred oltár.) Iní si možno spomínajú na svoje zlomené srdce a zo skúsenosti vedia, že cesta, ktorá snúbencov čaká, preverí každé písmeno sľubu, ktorý sa chystajú vysloviť, že ľudia, ktorí stoja okolo nich, budú toho svedkami. Ďalší hostia sa zas pravdepodobne v myšlienkach vydajú po ceste svojich spomienok a vybaví sa im deň, keď aj oni povedali svoje „áno“, a popritom sa budú čudovať, ako je možné, že sa z nich tak rýchlo stali starí rodičia – priam zo dňa na deň.

Dôležité je, že láska je oveľa viac ako len romantické city. Dokonca aj na svadbe, kde sa stretávame, aby sme oslávili to, čo mnohí z nás považujú za najpriamejšiu formu ľúbostného vzťahu, vidíme, o koľko väčšia a rôznorodejšia je láska pre každého z prítomných. Podobne aj v Biblii sú v príbehoch všetky druhy lásky, od ľúbostného vzťahu vo Veľpiesni Šalamúna cez priateľstvo Pavla a Barnabáša až po Kristovu lásku k nám.

Láska je hlavným pilierom kresťanského života, a to najmä tá, ktorú definuje Boh, nie svet. Všetky tieto témy na mňa zapôsobili, keď som si prednedávnom sadla k opätovnému čítaniu trinástej kapitoly Prvého listu Korinťanom. Ak ste boli svedkom viacerých svadieb v kostole, pravdepodobne ste ju už počuli a nie raz! Je to najpopulárnejšie čítanie zo Svätého písma na svadobných obradoch. Niekto nám dokonca daroval krásne, kaligrafiou písané, zarámované prevedenie tohto čítania ako svadobný dar. Je to inšpiratívna a podnetná pripomienka toho, aká by mala byť v skutočnosti pravá láska a ako by sa mala prejavovať v našich životoch.

Prvé štyri verše nám hovoria, že bez lásky je takmer všetko, čo robíme, bezcenné, prázdne, bezvýznamné. Zabudnite na moc, peniaze, slávu, na všetky veci, ktoré sú dôležité pre svet. V nebeskej ekonomike je jedinou menou, na ktorej záleží, láska. To je prvé poučenie: Láska nie je vecou voľby.

„Keby som hovoril ľudskými jazykmi, ba aj anjelskými, a lásku by som nemal, bol by som iba ako cvendžiaci kov a zuniaci bubon. A keby som mal aj dar prorokovať a poznal by som všetky tajomstvá a mal by som všetko poznanie a keby som mal takú silnú vieru, že by som hory prenášal, no lásku by som nemal, nebol by som ničím. A keby som rozdal všetok svoj majetok a vydal svoje telo na upálenie, no lásku by som nemal, nič by mi to neosožilo.“

(1Kor 13:1 – 4)

Len pre uistenie: môžete mať tie najlepšie rečnícke schopnosti, predvídať budúcnosť a pochopiť najväčšie záhady vesmíru, mať pevnú vieru, rozdať všetko, čo máte, tým, ktorí to potrebujú, a obetovať vlastný život, no bez lásky je to všetko úplne zbytočné.

Tieto verše by mali upútať našu pozornosť. Môžeme konať dobro, byť poslušní a snažiť sa, ba dokonca robiť iba samé dobré veci, ale ak sa riadime niečím iným ako najčistejšou motiváciou lásky, mohli sme rovno zostať doma na gauči. Je dôležité, aby sme sa naučili milovať, ako píše Pavol:

„Lebo celý zákon je zhrnutý v jednom príkaze, a to: Milovať budeš svojho blížneho ako seba samého!“

(Gal 5:14)

V tej istej pasáži nás Pavol napomína, aby sme si navzájom slúžili v láske (Gal 5:13b). Vieme teda, že láska by mala byť základom všetkého, čo v tomto živote robíme, a že samotná definícia tohto slova nasadzuje neuveriteľne vysoký štandard.

To nás však privádza k druhému poučeniu. Čo je láska? Nie je to niečo, čo nám hovorí svet, alebo čo nám hovoria naše emócie. Lásku v jej najčistejšej podobe môžeme skutočne pochopiť a prežívať len vtedy, ak dovolíme Bohu, aby nám ukázal cestu. Ako uvidíte na nasledujúcich stranách, každá pravá láska je zakorenená v Bohu. On nie je len zdrojom lásky, on je láska. Stvoril Adama a Evu na svoj obraz, aby s ním boli vo večnom spoločenstve. On vylial, a stále vylieva, svoje srdce priamo do každého nádychu v našich pľúcach.

Často sa modlím za to, aby mi Pán umožnil vidieť ozajstné dôvody toho, prečo konám určité skutky, a občas sa zľaknem, keď mi nastaví zrkadlo. Spravila som pre niekoho niečo len preto, aby som mu pomohla v núdzi, alebo chcem, aby ma mal radšej a považoval ma za milého človeka? Motivuje ma k dobrému skutku láska k danému človeku... alebo len chcem, aby mal o mne dobrú mienku? Ak mám byť k sebe úprimná, niekedy je dobrý skutok sebeckejší, než by sa navonok zdalo.

Je tu tiež jeden záhadný problém: nájsť rovnováhu v tom „robiť niečo z lásky“. Poznáte to. Vidíte, že sa niekto trápi, ale viete, že keby si dal život do poriadku a prestal sabotovať samého seba, jeho cesta by bola bezproblémová. Rozhodnete sa, že je načase ho konfrontovať, viete, pre jeho vlastné dobro. Prosím, dajte si na chvíľu pohov. Ponorte sa do svojho vnútra. Ignorujem brvno vo vlastnom oku, aby som sa postaral o triesku v oku niekoho iného? Pristupujem k nemu s akýmsi pocitom nadradenosti, keď sa uráčim vytiahnuť ho z blata bez toho, aby som sa pozrel na špinu na vlastných topánkach? Niet pochýb o tom, že skutočná láska sa bude snažiť priblížiť a pomáhať druhým, ale spomeňme si, ako to robil Kristus. O tom ešte bude reč!

V tejto časti sa to začína trochu komplikovať:

„Láska je trpezlivá, láska je dobrotivá, nezávidí, láska sa nevystatuje a nenadúva; nespráva sa neslušne, nehľadá svoj prospech, nerozčuľuje sa, nepočíta krivdy; neraduje sa z neprávosti, ale raduje sa z pravdy; všetko znáša, všetko verí, všetko dúfa a všetko vydrží. Láska nikdy nezanikne.“

(1Kor 13:4 – 8a)

Nebudem klamať, pri čítaní tohto zoznamu mi bije do očí viac vecí. Ja sama som totiž pri mnohých príležitostiach nedodržala všetko. Mimochodom, máme milovať aj svojich kolegov v práci? Pretože byť „trpezlivý“ a „nerozčuľovať sa“ môže byť v tomto prípade niekedy ťažké.

No teraz už len dobré správy!

Božia láska ku každému človeku, ktorý číta túto stranu, alebo počúva tieto slová, je dokonalá a nezastaviteľná. Nekonečná, nepoškvrnená a bezpodmienečná. Nezáleží na tom, kde všade sme boli, alebo čo všetko sme urobili, jeho láska k nám neutícha. Nemusíte urobiť nič pre to, aby ste si ju zaslúžili, a nikto vám ju nemôže vziať.

„Som totiž presvedčený, že ani smrť, ani život, ani anjeli, ani kniežatstvá, ani prítomné, ani budúce veci, ani mocnosti, ani to, čo je vysoko, ani to, čo je hlboko, ani nijaké iné stvorenie nebude nás môcť odlúčiť od Božej lásky, ktorá je v Ježišovi Kristovi, našom Pánovi.“

(Rim 8:38 – 39)

Čo môže byť viac upokojujúce a vzbudzujúce nádej ako toto? Boh vesmíru vás vidí, pozná a bez váhania vás vrúcne miluje.

Keď s ním rastieme a dovolíme, aby jeho dobrota prenikla do našej duše a do nášho života, rastie aj naša schopnosť rovnako milovať iných. Na zemi síce nikdy nedosiahneme úplnú dokonalosť, ale ak sme ochotní nasledovať jeho príklad, on nám dá to, čo potrebujeme, aby sme sa dokázali zmieriť s iritujúcim členom rodiny, ktorý lezie každému na nervy, s protivným kolegom alebo so susedom, ktorý sa rozhodol kúpiť si kohúta. Niekedy sa musím modliť, aby mi Boh dal ochotu pokúsiť sa kráčať touto cestou, až potom sa môžeme rozprávať o naozajstnom pokroku.

Jeho láska nás kryje a obklopuje, núti nás byť lepšími a je tu na to, aby nám pomohla, keď urobíme chybu. Všetkým, čo pre nás Boh vytvára, nás tiež vyzbrojuje na to, aby sme mohli prežiť život.

Biblia je plná príbehov ľudí, ktorí nedokázali žiť podľa Božích zásad. V toxických biblických vzťahoch vidíme bezbožné interpretácie lásky, od Samsonovej hlúposti cez Ahasvérovu aroganciu až po zbabelosť Adama a Evy. Vidíme však aj Božie milosrdenstvo voči svojim deťom, ktoré sa nechali zviesť na zlú cestu.

Na druhej strane vo Veľpiesni vidíme radosť a túžbu dvoch ľudí, ktorí sa nemôžu dočkať svadby. Pripomína nám to, že Boh nás stvoril s túžbami po vášni a po spojení. Máme tú česť byť svedkami obetavej lásky Rút k svojej svokre Noémi, keď Rút mohla pred beznádejnou situáciou ľahko utiecť, no neopustila Noémi. Jonatán bol oddaný svojmu priateľovi Dávidovi tak veľmi, že radšej prisľúbil vernosť jemu než svojmu zabijackému otcovi, kráľovi Saulovi. A v celom Novom zákone sme svedkami mnohých Pavlových priateľstiev na jeho misijných cestách, vzťahov, ktoré slúžili ako základ ranej cirkvi.

V niektorých ohľadoch tieto príbehy potvrdzujú naše kultúrne predpoklady o láske a v iných ich spochybňujú. Prostredníctvom ich skúmania môžeme začať naozaj chápať, ako milovať tak, ako to robí Boh.

Každý z nás je tiež na svojej vlastnej ceste, na ktorej si uvedomuje, ako hlboko nás Boh miluje, a zároveň sa učí, ako milovať iných tak, ako on miluje nás. Na nasledujúcich stranách si prečítame o rôznych druhoch lásky: o tej romantickej či priateľskej, ale aj o láske v jednom spoločenstve a ďalších. Niektoré z nich sú čisté, ako ich stvoril Boh. Niektoré z nich majú skôr skazonosný účinok. Ak ste čítali niektorú z mojich predchádzajúcich kníh, potom už viete, že si myslím, že Pán môže účinkovať v oboch scenároch. Teším sa, že toto dobrodružstvo prežijem spolu s vami.

Koniec ukážky